Papersnake/gushiwen huggingface dataset:
句 其一
陈松龙（宋代）

梨花春二月，杜宇夜三更。
和副枢蔡谏议植山芋
文彦博（宋代）

平台山芋传区种，久饵能令玉寿延。欲长深根培客土，便期珍味荐宾筵。

吴莼顿觉名称减，楚芰须惭嗜好偏。况是丹头推绝品，百金供费亦宜然。
阴晴不定简唐觐秘校并敖吴二君五首
苏辙（宋代）

积雨春连夏，新晴忽复阴。
江痕涨犹在，梅气润相侵。
蕉贮还须脱，图书渐不禁。
江南旧风俗，愁绝北来心。
蚕眠初上簇，麦熟正磨镰。
云气重重合，江流夜夜添。
荐饥人甚困，多病我仍兼。
欲就桥南宿，单衣莫雨沾。
涨江方断渡，小棹信轻生。
贫贱谁怜汝，漂浮空自荐。
一官终窃食，何计早归耕。
忽发骚人恨，凄凉久未平。
西邻豫章客，病骨瘦栾栾。
清夜眠孤枕，终朝饱一箪。
雨多愁不出，讲罢未应餐。
约我睛相过，门前泥欲干。
二子薪中楚，相携泮上游。
齑盐聊度日，爻象久忘忧。
寂寞君何病，驱驰我自羞。
向时采芹处，永日看凫鸥。
偈颂四首
释咸杰（宋代）

眼里耳里绝纤尘，铁眼铜晴觑不破。
蚊子排头咬铁钉，上下四维俱匌匝。
只将此语报深恩，朵朵红莲火里发。
端常副寺请自赞
释广闻（宋代）

本分曾无买卖，动辄于人招怪。岂知父子之间，描画虚空著彩。

端常与么无端，直是克由叵耐。
游景灵宫
刘攽（宋代）

汉家祈年宫，玉宇黄金阶。回廊起层城，高阁横苍崖。

觚棱拂星斗，广除霁尘霾。清渠寒泉交，盛夏凉风湝。

火云赤宇宙，道涂若燔柴。幸兹清凉游，复此朋友偕。

前殿朝众灵，瑄玉兹禋柴。顾予尘土姿，进拜增慄斋。

扫庭有馀洁，酌水欣素怀。并坐俯坚珉，长吟翳高槐。

丹青四壁画，权舆自轩娲。千年羽化人，志怪非齐谐。

始知慕神仙，自顾轻形骸。圣贤几吹吷，寒暑一病痎。

学道赖远复，养生知有涯。悟真觉理胜，适志忘事乖。

伯阳推谷神，庄叟称安排。英风摩盖壤，遗躅欣吾侪。

飞云肆冥鸿，拘井嗤沈蛙。虚心自兹得，归去颜色佳。
德寿春帖子八首
曹勋（宋代）

椒房懿德庆源同，环佩雍容冠六宫。
妆罢朝元无一事，关雎诗咏二南风。
再书
李新（宋代）

北风过河霜雾深，冻入毛骨殊侵寻。
行人已苦长安道，俗眼徒惭季子金。
风月秦楼愁处别，莺花蜀国病中吟。
莫嗤今日西归计，直为重安亲老心。
巳丑五日
李梦阳（明代）

往岁沾宫扇，含香拜玉墀。只今飘白发，刈麦向东菑。

树树鸣蜩日，家家望雨时。万方多难意，谁达圣明知。
夜坐因观杨伯虎和春字韵诗偶成五绝再寄
张镃（宋代）

挑尽灯花夜未眠，清寒浑忘是春天。
霜侵绿鬓张居士，空坐书帏三十年。
上之回
陈子良（唐代）

承平重游乐，诏跸上之回。属车响流水，清笳转落梅。

岭云盖道转，岩花映绶开。下辇便高宴，何如在瑶台。
初夏
陆游（宋代）

纷纷红紫已成尘，布榖声中夏令新。
夹路桑麻行不尽，始知身是太平人。
女冠子 其二 闺人礼佛
董元恺（清代）

宝莲幢畔。清晓纤纤频盥。到香台。唵叭随烟结，菩提带树开。

粉痕侵贝叶，心字印炉灰。更把鹦哥教，念如来。
送李愿归盘谷序
韩愈（唐代）

太行之阳有盘谷。盘谷之间，泉甘而土肥，草木丛茂，居民鲜少。或曰：“谓其环两山之间，故曰‘盘’。”或曰：“是谷也，宅幽而势阻，隐者之所盘旋。”友人李愿居之。

愿之言曰：“人之称大丈夫者，我知之矣：利泽施于人，名声昭于时，坐于庙朝，进退百官，而佐天子出令；其在外，则树旗旄，罗弓矢，武夫前呵，从者塞途，供给之人，各执其物，夹道而疾驰。喜有赏，怒有刑。才畯满前，道古今而誉盛德，入耳而不烦。曲眉丰颊，清声而便体，秀外而惠中，飘轻裾，翳长袖，粉白黛绿者，列屋而闲居，妒宠而负恃，争妍而取怜。大丈夫之遇知于天子、用力于当世者之所为也。吾非恶此而逃之，是有命焉，不可幸而致也。

穷居而野处，升高而望远，坐茂树以终日，濯清泉以自洁。采于山，美可茹；钓于水，鲜可食。起居无时，惟适之安。与其有誉于前，孰若无毁于其后；与其有乐于身，孰若无忧于其心。车服不维，刀锯不加，理乱不知，黜陟不闻。大丈夫不遇于时者之所为也，我则行之。

伺候于公卿之门，奔走于形势之途，足将进而趑趄，口将言而嗫嚅，处污秽而不羞，触刑辟而诛戮，侥幸于万一，老死而后止者，其于为人，贤不肖何如也？”

昌黎韩愈闻其言而壮之，与之酒而为之歌曰：“盘之中，维子之宫；盘之土，维子之稼；盘之泉，可濯可沿；盘之阻，谁争子所？窈而深，廓其有容；缭而曲，如往而复。嗟盘之乐兮，乐且无央；虎豹远迹兮，蛟龙遁藏；鬼神守护兮，呵禁不祥。饮且食兮寿而康，无不足兮奚所望！膏吾车兮秣吾马，从子于盘兮，终吾生以徜徉！”
次韵王巩代书
苏辙（宋代）

去年河上送君时，我醉看君倒接篱。
一笑便成经岁隔，扁舟重到满城知。
旧传北海偏怜客，新怪东方苦诉饥。
应笑长安居不易，空吟原上草离离。
淳熙乙未春予有桂林之役自湘潭往省先茔以二
张栻（宋代）

下马步深径，洗盏酌寒泉。
念不践此境，于今复三年。
人事苦多践，泉色故依然。
缅怀德人游，物物生春妍。
当时疏辟功，妙意太古前。
屐齿不可寻，题榜尚觉鲜。
书堂何寂寂，草树亦芊芊。
于役有王事，未暇谋息肩。
聊同二三子，煮茗苍崖边。
预作他年约，扶犁山下田。
梳头见白发
吕南公（宋代）

未老先斑岂自由，可怜蒲柳易惊秋。不缘迁染应非俗，若有梯媒必是愁。

老虱纵嫌相间别，素丝何害共风流。尘劳兴味吾谙尽，肯似豪人讳白头。
颂古二十六首
释嗣宗（宋代）

一镞三关俱透脱，从前汗马休拈掇。
须知旧阁快龙舟，当年曾把锦标夺。
晁张和答秦觏五言予亦次韵
黄庭坚（宋代）

山林与心违，日月使鬓换。
儒衣相诟病，文字奉娱玩。
自古非一秦，六籍盖多难。
诗书或发冢，熟念令人惋。
秦君锐本学，骥子已血汗。
相期骖天衢，伯乐尝一盼。
士为欲心缚，寸勇辄尺懦。
要当观此心，日照云雾散。
扶疏万物影，宇宙同璀璨。
置规岂惟君，亦自警弛慢。
僧房听雨
卢士衡（唐代）

古寺松轩雨声别，寒窗听久诗魔发。

记得年前在赤城，石楼梦觉三更雪。
南郊陪祀有述
黄儒炳（明代）

云簇千官护曲台，铜龙银汉影昭回。光生绛蜡分霄雪，律转青旻度管灰。

鳌禁斋居严陟降，瑶坛礼洽庆趋陪。报成欲献甘泉赋，掞藻惭非汉世才。
丙申春贴子八首 其五
廖刚（宋代）

碧波楼下银塘晚，丽日亭前瑶草新。和气满城催燕乐，风流太守最宜春。
和运使张学士惠诗
余靖（宋代）

澄清数路拥轻轩，列郡钦瞻已历年。
谈剧乍欣倾盖日，酒深因惜落花天。
偶回风鉴怜孤拙，能聚星文愧昔贤。
明旦吏迎山驿去，不须容易到罇前。
西子妆 寿半聋
沈昌眉（清代）

将号赚诗，借聋耽饮，自把清词偷泣。恰逢枌社酒人来，趁芳辰、畅怀歌舞。

唱予和汝。尽多有、侑觞佳句。问年华、只平头三十，日中方午。

人何许。天上医星，小谪尘寰住。未忘翰墨姻缘，仗东风吹萍聚。

凭君指偻。算花甲、半周才度。莫寻春，春已壶天满贮。
别杨弼泰进士归汉中杨久谪贵筑
卢龙云（明代）

秦越山川万里遥，临岐杯酒别魂销。喜看客舍萍初合，愁见离亭柳半凋。

多士正投知己遇，孤卧终恋圣明朝。我因同病相期切，听尔除书下九霄。
书事
陆游（宋代）

生长江湖狎钓船，跨鞍塞上亦前缘。
云埋废苑呼鹰处，雪暗荒郊射虎天。
醪酒芳醇偏易醉，胡羊肥美了无膻。
扬州虽有东归日，闭置车中定怅然。
和刘明复铁老君观
冯山（宋代）

放辔逍遥物外情，登真一境照人清。巍然道德玄元像，传得胚浑太古精。

造化工夫应默运，神仙仪相自随成。江山地胜空遗迹，圣智长存即久生。

寂寞黄冠犹好事，微茫丹灶不知名。淮南英胄来瞻仰，骤起清风化蜀氓。
次韵和春聊学士早春
韩琦（宋代）

雪霁春来极目心，远眉新黛破遥岑。风传花信值寒晚，烟染柳姿随日春。

酒美好陪游骑斗，桃香谁待此门寻。欢期未集芳辰在，冤对慵翻简字金。
十月旦读子美北风吹瘴疠羸老思散策之句初寮
朱翌（宋代）

中夜念凉天，搔首坐待旦。
北风鸣屋角，此怀忽凄断。
儿曹计伏腊，极力供井爨。
忆昔冬来南，骨肉遣星散。
念兹岂人为，稍定理丝乱。
呻吟裘氏地，皆是儒与缓。
往语执金刚，勉力守门闬。
倒囊留一钱，且免用鞭算。
山中
李咸用（唐代）

一簇烟霞荣辱外，秋山留得傍檐楹。朝钟暮鼓不到耳，

明月孤檐长挂情。世上路岐何缭绕，水边蓑笠称平生。

寻思阮籍当时意，岂是途穷泣利名。
鹅儿黄似酒
杨万里（宋代）

野水浮天碧，鹅儿弄日黄。
傍人殊秀色，以酒更风光。
破壳双翎嫩，眠沙百草香。
却将金郁畅，试比菊衣裳。
未慱山阴墨，先娱锦里觞。
沧波兼凤沼，莫遣後鹅鶬。
予家小山四首 其三 月
郭祥正（宋代）

小山凝望月明间，天与金银作小山。愿得月轮长不去，一山光景付吾閒。
绍兴祀皇地祗十五首
佚名（隋代）

毖祀泰折，柔祗是承。
于赫艺祖，道格三灵。
式严配侑，厚德惟宁。
爰昭牙币，享于克诚。
闻卢原质表兄廷试探花郎授编脩喜而寄之
方孝孺（明代）

奉天殿上榜初开，共贺江南得秀才。好是青萝居士说，近来文运属天台。
题惠崇小景 其二
许及之（宋代）

崔嵬吾肺腑，面目似庐山。江上风涛稳，扁舟得往还。
薄倖 舟次惠山再叠前韵
陈维崧（清代）

绿杨金线。记此地、经过百遍。曾蓦遇、水仙祠后，月里游船初转。

凭几楞、腻粉阑干，水晶帘子桃花扇。正一色衫红，两行蛾绿，何处莺俦蝶眷。

听檀板、孜孜拍，似唱到、小秦王慢。恰水烟一派，冲开笑语，鼓儿挝了人儿远。

年光涛溅。也思量再觏，重来无奈心情换。寻春须早，莫待百花齐绽。
内当
杨亿（宋代）

芝泥初熟诏书成，红药翻阶书景清。
屋尾生烟宫漏水，时闻幽鸟自呼名。
病齿
陆游（宋代）

似病非病臂已瘳，当堕末堕齿难留。
一杯藜粥吾所美，幸可自办不待求。
既无啮骨犯曲礼，亦免祝鲠烦成周。
形骸外物付悠悠，那将老境供闲愁！
淮海
周权（元代）

浩浩长河涉要津，地连吴楚势雄分。夕阳一望连荒草，昔日几番吹战尘。

夜静栖乌惊野月，高风寒雁落空云。年登巷陌家家酒，鱼蟹堆盘况味真。
咏陀罗山
张籍（唐代）

凿开混沌露元气，散布森罗弥梵天。云外无时不閒在，楼居何处得超然。
倦翼二首 其一
庞嵩（明代）

精力苦日短，乘閒强登眺。登山陟其顶，倚云发孤啸。
堪舆寄隐卷为麦茂才作四首 其二
卢龙云（明代）

寻常不自混樵苏，负笈新藏五岳图。似是向平婚嫁毕，壮心飞动忆蓬壶。
安阳道中次雪崖韵
张鸿仪（清代）

野雾苍茫里，寒砧远近间。溪明秋见石，云密树连山。

木叶经霜落，渔歌倚棹还。何时倦行役，小筑自闲闲。
书楞伽经后
邹浩（宋代）

牟尼净虚空，大慧舒光明。森然万象形，有目咸欣睹。

疑解二俱脱，一切本如如。一一楞伽山，演说修多罗。

稽首方便慈，功德无穷尽。我今如是了，是为报佛恩。
太息
苏泂（宋代）

生物趋功日夜忙，中年转觉事茫茫。
时情何限刀边蜜，岁晚偏多叶上霜。
屺岵增悲谁覆载，桃梅结实几青黄。
读书不办关门计，又着麻鞋走四方。
夜过邓远游剧谈申旦先是远游赋五言八律见赠属余病冗未报兹当握别援笔近体四章付远游小史歌之 其三
胡应麟（明代）

面壁传衣事已陈，孤云寥落傍风尘。青萍万里长为客，彩笔三朝未授人。

把臂垆头倾海岱，持螯天末动星辰。何辞大白终宵醉，话入如渑对怆神。
和正仲君子泉
舒岳祥（宋代）

脉来层嶂远，影到片天清。
洗砚云根起，归瓢乳味盈。
岩花蒙润泽，水草见分明。
已遂投簪志，何须起濯缨。
高宗建炎初祀昊天上帝
佚名（隋代）

[黄钟为角一奏]我将我享，涓选休成。
执事有格，惟寅惟清。
乐既六变，肃雍和鸣。
高高在上，庶几是听。
即事
张镃（宋代）

旋买花栽得野香，浴兰天气日偏长。
槐龙或跃无人见，净扫风尘置竹床。
晚桃花
白居易（唐代）

一树红桃亚拂池，竹遮松荫晚开时。
非因斜日无由见，不是闲人岂得知。
寒地生材遗校易，贫家养女嫁常迟。
春深欲落谁怜惜，白侍郎来折一枝。
沂水山行即景
王苹（清代）

驴背寒销破帽温，鞭丝渐远雪泥痕。乱山一路青驼寺，多少东风到店门。
偈颂一百二十三首
释崇岳（宋代）

青天复青天，打失髑髅前。
看看日又过，争教人少年。
新作南门
苏辙（宋代）

于公决狱多阴功，自知有子当三公，
高作里门车马通。定国精三有父风，
饮酒一石耳目聪。汉家宰相仍侯封，
左右中兴始且终。我家读书自我翁，
耻言法律羞丘戎。中年出入黄门中，
智巧不足称愚忠，虽云寡过亦无功。
不忮不求心粗空，举世知我惟天工。
恃此知不累儿童，作门不庳亦不隆。
陋巷正与颜生同，势家笑唾傥见容。
将抵豫境二首 其一
金锷（清代）

前程闻已近商虞，河水滔滔荡舳舻。桴鼓不惊薪早属，风光便觉眼前殊。
二爱
陆游（宋代）

结屋不袤丈，著身还有余；破壁作小窗，亦足陈吾书。
无酒当饮水，无肉当饭蔬。
知止乃不殆，此语良非虚。
古人造道处，正自无绝殊。
愿君勿它求，且复爱吾庐。
题三石屏 其三
舒邦佐（宋代）

月姊携炉出广寒，镕银为水又为山。夜来归去忘收却，陷入浯溪石壁间。
锦池芙蓉盛开与谭德称何国叔曾无逸王季嘉吕浩然张以道小集以东坡诗细思却是最宜霜分韵得却字
张镃（宋代）

道人有园居，其门可罗爵。夫何诸贤杰，疏野尽阔略。

联镳过柴荆，慰藉淡与泊。尔时木芙蓉，酣酣纵云萼。

呼酒亟对之，不复次杯酌。西风吹雨小，池波晚烟阁。

红痴高髼松，翠闹竞参错。谈丛及笑粲，大胜世俗乐。

翘摇鹏凤群，着我惭瘦鹤。区中有此不，今古一开拓。

山林岂细故，人愿要天诺。侵寻霄霏举，乃独趣丘壑。

探韵睨大巫，疾走宜退却。簪花谢慇勤，敢避句恶弱。

从今数名芳，消真屡成约。
蹋雪下云居山宿崇寿寄草堂
释道璨（宋代）

别山三十年，见山双眼碧。
山灵喜我来，一笑作戏剧。
纵横万花舞，变乱山颜色。
圭璧拔地起，自在群玉国。
去兴纷莫留，下足深没膝。
冻合坡长短，石碍路剞侧。
跻攀脚未稳，失势落数尺。
平生江海屐，常患天地窄。
立处贵稳密，取道贵径直，
只要缓步行，有在多用力。
只以到为期，半途肯休息。
须臾到山趾，坦途随意适。
回看行咱处，倚天立青壁，
极爱山上云，长年抱幽石。
耐得许多清，一夜遥相忆。
句
释简长（宋代）

烟垒沉寒笛，霜空击怒雕。
次韵景仁海次西还二首 其二
李之仪（宋代）

二月春阴到水滨，秋风重见玉蟾新。无端扰扰来还去，只恐沙鸥解笑人。
览镜呈柏中丞
杜甫（唐代）

渭水流关内，终南在日边。胆销豺虎窟，泪入犬羊天。

起晚堪从事，行迟更学仙。镜中衰谢色，万一故人怜。
辛夷花
郑学醇（明代）

花如琼片叶如云，隔水残霞日半曛。欲采幽芳频寄远，断魂何处识湘君。
怀金山
郑善夫（明代）

我爱金山寺，洪波万顷开。乾坤留柱石，沧海失蓬莱。

曝日鼋鼍出，抟风鹳鹤回。中泠洗心处，极目意悠哉。
宿同州厉评事旧业寄华下
许棠（唐代）

从戎依远地，无日见家山。地近风沙处，城当甸服间。

阻河通渭水，曲苑带秦关。待月登楼夜，何人相伴闲。
万桂堂
王十朋（宋代）

佛国新开选佛场，蟾宫分桂十千章。邦人种德家家熟，仙籍题名叶叶香。

地占清光一轮满，门传盛事五枝芳。东堂万万高攀手，莫负君恩与义方。
潘太博端叔挽诗
韩淲（宋代）

叹息词场旧，凄其三十年。训言犹在耳，辈行敢随肩。

师友真凋落，交亲仅接联。何因置刍束，东望只潸然。
饯吴长文司理用修持贤业教无欠为韵
裘万顷（宋代）

平生不量力，妄意希前修。
懵懵虽无见，拳拳未敢休。
又嘲
张元一（唐代）

裹头极草草，掠鬓不菶菶.未见桃花面皮，漫作杏子眼孔。
送李际可婺源州学正
方回（元代）

星源初建郡，芹泮视诸侯。
前序联官长，公堂纠士流。
彦章陆贽作，元晦孟轲俦。
遗帙三年饱，畲租少莫忧。
送林之奇少颖秀才往行朝
吕本几（宋代）

我为福堂游，破屋占城市。城几几万户，所识一林子。

蓊然众木几，见此真杞梓。未为栋梁具，且映风日美。

子之于为学，其志盖未已。上欲穷经书，下考百代史。

发而为文词，一一当俊伟。夫岂效鄙夫，念彼不念此。

今来赴行朝，学已优则仕。穷通决有命，所愿求诸已。

圣贤有明训，不在于青紫。丈夫出事君，邪正从此始。
寄题李封州宅生堂
郭祥正（宋代）

鳞鳞鸳瓦构新堂，意在黔乌惠泽长。岘首去思闻堕泪，召南遗泽有甘棠。

水光送月浮珍席，山势和云插画梁。安得才如张相国，为君重赋宅生章。
义乌括田诗
王祎（明代）

维县义乌，有腴其田。畇畇原隰，有陌有阡。田则民有，税入于官。

岁取几何，石万三千。民之繇役，视税寡多。维民之媮，虚实以讹。

富累千百，役仅一加。贫或斗升，顾同其科。官有臬司，视民孔明。

曰兹富贫，弗均弗平。宜括其实，使无遁情。役以税差，税由籍徵。

维事之殷，匪才莫支。孰以才称，范侯在衢。臬司檄侯，侯莫敢违。

义乌之事，俾侯来尸。侯来尸之，躬其劳勤。凡民有田，俾其自陈。

里胥载覈，徂隰徂畛。且稽故籍，质其伪真。钩隐弗遗，增崇弗逾。

既括而实，乃籍乃图。图籍既完，弗缪弗污。按籍以役，庳高用敷。

豪民大家，繇兼役重。单夫窭人，获免于佣。富既弗病，贫将终丰。

民情载愉，颂声沨沨。颂声伊何，民役孔均。匪役之均，惟侯之恩。

侯恩曷忘，膏泽我身。我身之馀，施及子孙。愿侯毋行，侯行不留。

岂惟我人，人皆徯侯。侯其行矣，莫维侯舟。我歌我诗，以相民讴。
送赵叔静教授闽中四首
陈傅良（宋代）

百吏不可试，卷怀州校官。
翩然落南闽，不为荔子丹。
彫虫妙经术，倚市多儒冠。
吾道未必贵，政此良已难。
次韵送张省几司城归休
赵完璧（明代）

镆干繁剧试多年，报主衰颅惕皓然。回首不堪孤鹤怨，拂衣曾为一丝牵。

斜阳晚浦怜樽酒，归雁春风慰海天。满目红尘陶令去，羁人泪落五云边。
艮岳百咏 噰噰亭
李质（唐代）

圣主从来不射生，池边群雁恣飞鸣。成行却入云霄去，全似人间好弟兄。
橘香亭二首
李吕（宋代）

满林饱风霜，千奴列亭睛。
未许吴姬手，藉此长声价。
次潘德久韵
陈造（宋代）

沉沉王侯居，列屋皆妖妍。
性斧糜春葱，日诧歌舞筵。
孰知山泽儒，超然广文毡。
野花供妩媚，山月献连娟。
潘郎真吾徒，常加视后鞭。
居无鲍生马，红粉风蓬旋。
张公为石奴，处仲政复贤。
继今看远业，贱子当留年。
题斋壁
陆游（宋代）

小屋闲坊旋卜居，老人也看作吾庐。
客知贪睡多留刺，儿未来归自检书。
草赋万言那直水，属文三纸尚无驴。
京麈日念家山乐，况值腰鎌割麦初。
恭和御制赏花钓鱼
苏颂（宋代）

四照仙花次第开，上林重睹属车来。
雨晴驰道纡天步，风引浓车到寿杯。
瑞燕入檐时拂掠，恩鱼窥钓更徘徊。
柏梁绝唱容赓缀，独愧非才亦与陪。
沁园春 赠圆庵蒋大师
李道纯（元代）

人心惟危，道心惟微，中藏化机。那些儿妙处，都无做造，灵明不那，慧日光辉。日气日神，惟精惟一，玉莹无瑕天地归。疑玄处，把坎中一画，移入南离。赤龙缠定乌龟。六月里严霜果大奇。那白头老子，来婚素女，胎仙舞罢，共入黄帏。布雨行云，阳和阴畅，一载工夫养个儿。常温养，待玉宸颁诏，足蹑云归。
桂隐纪咏·北园
张镃（宋代）

地势本居中，因湖别南北。
三十六计中，吾今计为得。
题陈德逊青山白云图
杨荣（明代）

若有人兮尚贞独，为爱青山寄高躅。青山盘盘江水涯，白云高高满空谷。

昨日携书游帝畿，白云缥缈纷相随。中宵乍睹从龙处，故里犹怀伴鹤时。

东风三月春正好，白云有意还山早。多情更赋还山吟，愿与山人乐熙皞。
自柯山归再过苍岭
楼钥（宋代）

雨后过苍岭，平生行路难。
危层惊步滑，绝涧觉心寒。
就岭山逾险，趋平谷更盘。
年来轻世故，不作险涂看。
出游遇雨而返
陆游（宋代）

柴门方出雨霏霏，未到湖边促驾归。
深炷炉香掩屏卧，谁知不为湿春衣？
荒山前头野水边，东行西行不自怜。
天公岂亦哀老子，风雨留教终日眠。
效陶彭泽
韦应物（唐代）

霜露悴百草，时菊独妍华。物性有如此，寒暑其奈何。

掇英泛浊醪，日入会田家。尽醉茅檐下，一生岂在多。
洞仙歌 游大涤赋
张韫（宋代）

花泥絮浪，殢春怀如酒。书卷炉熏梦清昼。唤玉京稳携手松乔，飞光里，笑傲白云林岫。

仙人犹狡狯，洒雪吹冰，声落星河翠蛟走。问箬下留丹，别已千年，华表鹤、亦归来否。

有洞口、桃花识刘郎，共一笑相迎，朱颜如旧。
偈颂一百六十首
释宗杲（宋代）

即念离念，觉与非觉。
有心地心，若善若恶。
搅成一块，将错就错。
送昭书记归径山
释广闻（宋代）

错下凌霄恨不忘，百城烟水漫茫茫。思量六十蒿枝拂，铁打心肝也断肠。
龙渊
释绍昙（宋代）

未施爪距攫风云，玉鉴光寒不染尘。
昨夜寒涛轻蘸月，赚他无限抉珠人。
予甲戌岁与惠州麦少韩始相会于都下后十九年复会焉今又六年而少韩见予益勤将东归为诗四章以别 其二
程洵（宋代）

与君南北昧平生，倾盖论心若弟兄。长笑区区市朝客，白头重欲定交情。
送张讽寺丞赴青州幕
梅尧臣（宋代）

朝廷久清明，贤相出贤牧。
贤牧又选贤，森森备官属。
是以邦政又，良农播嘉谷。
上无租赋逋，下有囷廪蓄。
往者河朔饥，奔送剧凫鹜。
富公镇青社，有来咸鞠育。
病者调药剂，起者饲饘粥。
老稚四十万，瘦骨生壮肉。
乡县将遣归，田园皆可复。
为之置长犁，为之置黄犊。
既完身上衣，又付橐中粟。
庭下再拜辞，望城皆感哭。
他人守一方，境内犹不足。
至今赵魏间，食饮常酹祝。
富公离山东，寇盗颇任触。
堂堂高平公，德业人所伏。
幙府得才谋，蝼蚁不劳扑。
上体忧勤心，扫灭得神速。
张侯三十余，莹若无玷玉。
八字分浓眉，纯漆点双目。
昨日奉辟书，气貌宁近俗。
言从必磊落，事果无出缩。
他时为书功，谁惜千毫秃。
平时兄弟间十三章四句送定叟弟之官桂林
张栻（宋代）

平时兄弟间，未省别离味。
别时已不堪，别后何由慰。
杂咏
黄庚（元代）

囊底诗成无卖处，床头金尽已多时。
元龙豪气依然在，惯守清贫岂足悲。
答友人
孟郊（唐代）

白日照清水，浅深无隐姿。君子业高文，怀抱多正思。

砥行碧山石，结交青松枝。碧山无转易，青松难倾移。

落落出俗韵，琅琅大雅词。自非随氏掌，明月安能持。

千里不可倒，一返无近期。如何非意中，良觌忽在兹。

道语必疏淡，儒风易凌迟。愿存坚贞节，勿为霜霰欺。
游山寺诗
刘才邵（宋代）

冈峦围古刹，松桂发幽香。斜日烟姿薄，空庭花影长。

寻云穿藓径，汲水动溪光。好就山房宿，闲听钟殷床。
陪王监簿宴广寒游次韵
林景熙（宋代）

银桥颖驾海天长，丹粟离离照翠觞。
影浸山河琼殿冷，舞深风露羽衣香。
亦知广莫元无野，却笑温柔别有乡。
手折一枝惊昨梦，素娥邻老授玄霜。
待青城道人不至
陆游（宋代）

我亦从来薄世缘，偶然采药到西川。
慵追万里骑鲸客，且伴千年化鹤僊。
金鼎养丹暾海日，玉壶取酒醉江天。
朝来坐待方平久，读尽黄庭内外篇。
题画
张守（宋代）

二松偃盖势曲拳，二松疏干凌风烟。霜姿舒卷全于天，笑看草木争春妍。

杖藜谁子行蹁跹，欲渡略彴回溪船。令我清梦归林泉，漳江流驶行可沿。
退之谓以鸟鸣春往往为以夏鸣耳古人麦黄韵鹂
舒岳祥（宋代）

麦熟即快活，汝不食麦空饶舌。
前时斗粟银百星，老农无银色前青。
此鸟年年啄草子，今年草根救人死。
鸟无所食饥奈何，见人食麦喜且歌。
催人锻磨尤殷勤，前身恐是老农身。
大麦炊糍先祭祖，小麦作饼赛田神。
姊捉麦，姊捉麦，
姊娣相随筐有获。田间滞穟纵复横，
伛偻东阡与西陌。婆饼焦，
断消息。而今麦熟婆当还，
莫忧饼焦儿不食。脱布袴，
村村雨满田无路，平生不惯著新衣，
两腿泥深逐牛步。脱破袍，
与郎裁衫两髀高。田头赫日曬额焦，
脱衣挂树踏桔槔。画眉叫，
画眉叫，抹截梳装趁炊早。
夫妇如宾有古风，乌头白颊宜相好。
上堂问讯白头翁，蚤晚寒温候不同。
善事阿姑姑不恶，粗茶淡饭是家风。
提葫芦，沽美酒，
布帘书字邻家有。沽来行馌望田头，
先酌翁瓯奉姑舅。不学前村百舌儿，
说非说是摇花柳。不学桑间鸠妇相勃磎，
天阴逐去晴归来。大妇偷，
我费偷，辨说贡直令侬羞。
浅铺薄遍煮苋汁，二升麦饼鹘突流。
爷饭饭，奉亲约已渠非讪。
谁倚阑干十二红，鲜鲜翠碧乱芳丛。
烛烧花蜡夜嫌短，词斲锦囊尊不空。
此事有分求不得，不积压归去从耕农。
马庄甫经过留五字次韵
韩淲（宋代）

老却溪山眼，荒寒不见人。草深多烂旧，梅浅易尖新。

岁事谁嗟晚，年龄自惜春。相逢既相识，聊借酒精神。
伊昔四首
于石（宋代）

伊昔西湖柳，清阴满画楼。
午凉欺舞扇，晚雨系渔舟。
春尽花无主，风寒叶自秋。
六桥今在否，空惜旧时游。
次黎东山凤栖别墅韵 其二
许有壬（元代）

七里原头营别业，三间堂下有东篱。霜林不尽天如洗，都是山人未了诗。
奉答李叔则明府招同张稚恭汤君谟晚集
梅磊（清代）

汪边荒草欲黄昏，好客烦开永夜樽。杨柳月明栖海燕，桃花水涨上河豚。

乱离词赋才将尽，故旧穷愁伴几存。此夕高堂丝管发，狂歌难禁醉中喧。
腊後
杨万里（宋代）

云暗虚疑暮，江空分外寒。
如何山雨过，便尔岸沙乾。
柰此诗愁得，怀哉岁事阑。
梅残吾更忍，不折一枝看。
早秋吴体寄袭美
陆龟蒙（唐代）

荒庭古树只独倚，败蝉残蛩苦相仍。虽然诗胆大如斗，争奈愁肠牵似绳。

短烛初添蕙幌影，微风渐折蕉衣棱。安得弯弓似明月，快箭拂下西飞鹏。
梦上山（时足疾未平）
白居易（唐代）

夜梦上嵩山，独携藜杖出。千岩与万壑，游览皆周毕。

梦中足不病，健似少年日。既悟神返初，依然旧形质。

始知形神内，形病神无疾。形神两是幻，梦寐俱非实。

昼行虽蹇涩，夜步颇安逸。昼夜既平分，其间何得失。
颂古十六首 其十
释心月（宋代）

朝西天，暮东土。玩水游山，徐行款步。是则不动道场，不是亦在里许。

谁为證明，石霜角虎。
杂曲歌辞。独不见
杨巨源（唐代）

东风艳阳色，柳绿花如霰。竞理同心鬟，争持合欢扇。

香传贾娘手，粉离何郎面。最恨卷帘时，含情独不见。
明皇祀圜丘乐章。寿和
佚名（唐代）

六变爰阕，八阶载虔。祐我皇祚，于万斯年。
著书罢思南还复会客自番禺来因赋此诗
释契嵩（宋代）

平昔著书今粗毕，南还终欲隐罗浮。初春况遇故乡子，终夜更誇沧海游。

但贵羊城风物好，岂辞梅岭路歧脩。应须相与葛洪辈，抗迹山林送白头。
送则自然书记
释月涧（宋代）

老来不一送行语，送子不可无一句。几回特地费思量，有句可一难一意。

从上佛与祖，别无可指示。只要息心仍息念，墙壁木偶恰相似。

蓦然见得亲，不负出家志。茫茫日月去如飞，转得眼来老已至。

当思祖道重千钧，凛如一发孰可寄。钓雪矶头瞠老眼，秋空万里孤鸿远。
白家池亭
董嗣杲（宋代）

白傅流风尚可寻，炉峰蓊紫掩天阴。
石埋遗像丹青落，泉绕虚堂岁月深。
老木寒拖千谷翠，小莲凉矗两池金。
挑包知是何方侣，空论能参惠远心。
岁暮到家
蒋士铨（清代）

爱子心无尽，归家喜及辰。
寒衣针线密，家信墨痕新。
见面怜清瘦，呼儿问苦辛。
低徊愧人子，不敢叹风尘。
行不上也哥哥
邵定（宋代）

青泥坡，一坡高一坡，
毒蟒寄穴虎作窠。风酸日黯云嵯峨，
抵死欲上将如何。上头莫有牡丹紫玉九袴带，
黄金千万罗。高堂阿婆雪皤皤，
妻炊扊扅颦翠蛾。儿懒失学岁月蹉，
纵得金玉丧已多。山禽笑汝汝莫呵，
行不上也哥哥
杨花落
乔世宁（明代）

坐待梅花尽，征人独未归。
宫妆临镜懒，春信到边稀。
断缕惊龙管，余香入凤帏。
持将花比貌，空有泪沾衣。
御苑采茶歌十首
熊蕃（宋代）

龙焙夕薰凝紫雾，凤池晓濯带苍烟。
水芽只自宣和有，一洗枪旗二百年。
哭卢仝
贾岛（唐代）

贤人无官死，不亲者亦悲。空令古鬼哭，更得新邻比。

平生四十年，惟著白布衣。天子未辟召，地府谁来追。

长安有交友，托孤遽弃移。冢侧志石短，文字行参差。

无钱买松栽，自生蒿草枝。在日赠我文，泪流把读时。

从兹加敬重，深藏恐失遗。
丹阳浦送客之海上
法振（唐代）

不到终南向几秋，移居更欲近沧洲。风吹雨色连村暗，

潮拥菱花出岸浮。漠漠望中春自艳，寥寥泊处夜堪愁。

如君岂得空高枕，只益天书遣远求。
奉和鲁望樵人十咏。樵叟
皮日休（唐代）

不曾照青镜，岂解伤华发。至老未息肩，至今无病骨。

家风是林岭，世禄为薇蕨。所以两大夫，天年自为伐。
题高邮何将军老山图
杨维桢（元代）

何家将军多爱山，以小比老尤坚顽。
青山面目元不老，将军却笑须眉斑。
昆仑何时鳌背裂，将军气高嵩华绝。
小夫移山良自愚，将军一怒天柱折。
天山已定三飞髇，凯歌十二和归铙。
残山剩水在何处，第五桥北南塘坳。
太平天子方讲道，将军六十便称老。
黄金雨外弃甲抛，白玉风前醉山倒。
宣州画生来作图，图中貌得诗人臞。
银瓶索酒豪尚在，腰间屡解双珠符。
门前好事复载酒，东山携来散花手。
戎王子花歌月支，落日平台舞杨柳。
玉堂醉草写乌丝，时与卢老同襟期。
将军风韵有如此，何必酷似刘牢之。
当时尔祖得郑杜，尚带儒酸走风雨。
何如卢后更逢杨，亦复有客如此不？
白须
吕本中（宋代）

不作韩城住，虚为河朔行。白须镊更出，知为阿谁生。
谢心畬分贻戒台山桃
陈宝琛（清代）

合充净供法王台，却渡浑河溷俗埃。若个真能留核种？吾衰久不见花开。

老僧寄速亲装笼，居士分甘费数枚。等是与山缘未断，秋凉犹拟就松来。
哭赵叔问
叶梦得（宋代）

刘氏磐石宗，略分天下半。斯文独更生，落落分族冠。

探书到千独，极意在理乱。故宜萧长倩，忧国共长算。

我怀崇兰君，多学真一贯。束发踵癯儒，长檠媚空案。

胸中行秘书，领略能默断。埋光久不暴，玉石终自判。

中年立周行，杞梓见脩干。雍容视出处，未可亟招唤。

坐令护都水，不特美先汉。荷囊侍丹扆，正讶归稍缓。

何为弃天闲，一往谢羁绊。黄垆闭白玉，万事风雨散。

讣来为失声，涕落伤老伴。孰知锦囊心，无复银钩腕。

柯山渺何许，日月忽已换。平生浑金质，反覆要熟看。

至宝琢寒泓，谁能抚遗玩。尚有千字碑，临风寄长叹。
颂证道歌·证道歌
释印肃（宋代）

唯证乃知难可测，莫逐文章名利客。
聪明不敌死生关，五蕴皆空何苦厄。
次韵用学礼
许月卿六（宋代）

跫然诗句慰空虚，拭目科名看到渠。
了却科名诗未晚，殷勤圯上一编书。
烛影摇红 黄叶和赵尧生
张慎仪（清代）

几日沉阴，疏林残叶寒成阵。蝉鸣鸦点不胜秋，秋色和烟暝。

片片斜斜整整。借西下、颓阳绘影。风摇不定，渐起商声，凭阑试听。

凋尽苍颜，江南旧梦今初醒。小园寂历饱新霜，又蓼疏葵冷。

衬出十分幽景。好料量、擅炉荈鼎。更携笔砚，小坐林间，著书养性。
课诗
赵蕃（宋代）

滩长有余逸，滩迥不胜迟。
山帽堆云絮，水纹飞雨丝。
鸥鸣如避弋，鸟倦盍投枝。
无计繁忧整，聊因课小诗。
琴操·别鹤操
曹勋（宋代）

明月皎皎兮，霜风凄凄，
摧云翼兮天之涯。望昆丘之路兮，
不可以同归。子其弃予兮，
予将畴依。月皎皎兮风凄凄。
璞庵
释绍昙（宋代）

含藏一片玉连城，三度亲曾献楚庭。
未跨门时琢雕了，春风深锁绿萝扃。
题自画芦雁
李膺仲（宋代）

晚来无事理扁舟，唤起骚人漫浪愁。
过眼飞鸿三两字，淡烟寒日荻花秋。
岁前三日立春值雪会同僚饮
张纲（宋代）

三日残冬趁臈回，飞霙满眼送春来。香浮綵胜随宜带，花着瑶春是处开。

已卜屡丰歌井邑，何妨乘兴倒樽罍。东阳莫讶休文瘦，老病仍添一岁催。
忆东林因送二生归
齐己（唐代）

好向东林度此生，半天山脚寺门平。红霞嶂底潺潺色，

清夜房门瑟瑟声。偶别十年成瞬息，欲来千里阻刀兵。

可怜二子同归兴，南国烟花路好行。
蝶恋花（寿陈山泉）
刘云甫（宋代）

一点郎星光彻晓。许大乾坤，难著经纶手。拂袖归来应自笑。山翁偏爱林泉好。庭下儿孙歌寿酒。不献蟠桃，不数安期枣。且喜今朝云出岫。定知霖雨苍生早。
访姨兄王斌渭口别墅（一本无王斌二字）
郑谷（唐代）

枯桑河上村，寥落旧田园。少小曾来此，悲凉不可言。
访邻多指曾，问路半移原。久歉家僮散，初晴野荠繁。
客帆悬极浦，渔网晒危轩。苦涩诗盈箧，荒唐酒满尊。
高枝霜果在，幽渚暝禽喧。远霭笼樵响，微烟起烧痕。
哀荣孤族分，感激外兄恩。三宿忘归去，圭峰恰对门。
同陈宰黄簿游灵山八首宰云吾辈可谓忙里偷闲
陈造（宋代）

我虽裹章服，雅意耕宽闲。
著貂可采药，拄笏或看山。
白头敲榜地，兹游破天悭。
有兴聊可歌，睡语不受删。
述怀
陈梅庄（宋代）

一片愁心怯杜鹃，懒妆从任鬓云偏。
怕郎却起阳关意，常掩琵琶第四弦。
江上闻笛
释智圆（宋代）

夜久闻横笛，寥寥景更赊。
天容垂极岸，月色冷平沙。
静引乡心远，闲惊旅鬓华。
哀音殊未已，可处落梅花。
倚楼二首
方回（元代）

楼头独立到昏鸦，尽日丝空小雨斜。
何补乾坤浪生死，青青无数瓦松花。
梨园亭子侍宴
乔知之（唐代）

年光陌上发，香辇禁中游。草绿鸳鸯殿，花红翡翠楼。

天杯承露酌，仙管杂风流。今日陪欢豫，皇恩不可酬。
寄韩丈兄弟
项安世（宋代）

岁月惊游子，江山隔故园。
感时虽有恨，适意自忘言。
土锉晨炊饭，茅檐昼负暄。
病来诗思减，东望想词源。
题汝南县蒙溪亭二首 其一
吕颐浩（唐代）

门外行人困郁蒸，不知萧寺有溪亭。暂铺冰簟闲伸展，一枕清风午梦醒。
钟山僧寺赓单仲右韵 其二
朱元璋（明代）

精蓝幽谷寺嵯峨，风过松声韵碧波。寂寞出尘天外景，骅骝杂遝意奚何。
登浦上阁
袁凯（明代）

高阁春波上，登临独怆然。
故乡从此去，久客未言还。
花好谁家屋，帆轻何郡船。
朝来有微雨，应洒郭西田。
宁考神御奉安原庙
王遂（宋代）

经旬风雨陡新晴，一夜蟾光直到明。
清晓衣冠原庙去，分明眷佑似平生。
题画
嵇璜（清代）

人间何处无仙源，尘中回首空云烟。武陵胜游那可复，流水已云花徒然。

龙眠才子独超俗，矫如白鹤清如泉。潘江陆海竟倾泻，偶尔逸兴追斜川。

出世有心非避世，置身早在家山前。鸭头小艇落君手，桃花锦浪波翻天。

飞红如雨点襟袖，风流直与春争妍。清溪百曲见平陆，可有秦人旧种田。

莫笑南阳刘子骥，重来已是三千年。向闻安期洒醉墨，烂霞十里烘婵娟。

移船不羡天上坐，酌酒竟就花间眠。人生到此自可乐，何必采药求神仙。

问津我亦抱夙志，誓将短棹来延缘。但恐君才方负济川望，安能扁舟共泛再续《桃源》篇。
和签判殿丞书仙台观壁
费琦（宋代）

先生旧隐寄烟岑，丹灶仙台暂访寻。自叹不如鸡犬幸，偶沾灵药换凡心。
题学公院池莲
李洞（唐代）

竹引山泉玉甃池，栽莲莫怪藕生丝。

如何不似麻衣客，坐对秋风待一枝。
守岁
苏辙（宋代）

岁云莫矣谁能守，唯有此心初不移。
宇宙随流任尔去，虚空对面即吾师。
三杯醉倒聊从俗，一点灵明欲语谁。
来日日新无限事，归根一笑彼安知。
次韵仇仁近用韵见示五首
方回（元代）

时惊驿走听庭宣，老朽于予孰使年。
鸣玉久忘綪结佩，穿花空忆锦连钱。
愧非今代王摩诘，许识能诗孟浩然。
野服幅巾亦堪画，丹青何必上凌烟。
戏赋段桥风筝
杜范（宋代）

段桥牵纸鹞，儿戏亦关心。
风快应难挽，云高径欲侵。
人夸无限力，身直不多金。
说与须知道，明朝不似今。
李似矩尚书挽词二首 其一
张守（宋代）

元礼清门有四龙，云孙远跨旧家风。持荷入侍声名早，仗钺宣威节制雄。

晚岁独抛尘鞅外，高怀聊寄药炉中。堂堂玉树埋黄壤，何事凌烟欠此公。
赠竹东砂山石虎门花园十景诗 其四 盘桓台
卞邦本（明代）

有台天琢近砂峰，却与灵台气象同。若使渊明来见此，等闲何必抚孤松。
杭州杂诗和林石田
汪元量（宋代）

此夕知何夕，游船杂战船。
山河空百二，宫阙漫三千。
雨歇云垂地，潮平水接天。
惜哉无祖逖，谁肯著先鞭。
登王梧山先达御书楼
钟昌（明代）

翚薄长鳌落碧空，古梧苍翠画图中。紫泥挹露迎春日，彩奂连云卷暮峰。

一代勋名应不朽，九天瞻戴共无穷。构堂久植槐阴远，回首箕裘日益工。
和殷衙推春霖即事
李咸用（唐代）

东风吹暖雨，润下不能休。古道云横白，移时客共愁。

绿沈莎似藻，红泛叶为舟。忽起江湖兴，疑邻畎浍流。

此时无胜会，何处滞奇游。阵急如酣战，点粗成乱沤。

竹因添洒落，松得长飕飗.花惨闲庭晚，兰深曲径幽。

丝牵汀鸟足，线挂岳猿头。天地昏同醉，寰区浩欲浮。

柳眉低带泣，蒲剑锐初抽。石燕翻空重，虫罗缀滴稠。

荷倾蛟泪尽，岩拆电鞭收。岂直望尧喜，却怀微禹忧。

树滋堪采菌，矶没懒垂钩。腥觉闻龙气，寒宜拥豹裘。

名膏那作沴，思稔必通侯。蚌鹬徒喧竞，笙歌罢献酬。

山川藏秀媚，草木逞调柔。极目非吾意，行吟独下楼。
题杨冠卿客亭类稿
姜夔（宋代）

杨侯笔力天下奇，早岁豪颜相追随。
一班略见客亭槁，文采炳追惊群儿。
长安城中择幽棲，静退不愿时人知。
大书前荣号雾隐，意与风虎云龙期。
人皆炫耀身陆离，见草而悦忘皋比。
南山十日不下食，君子一变谁能窥。
正论不作世道微，通都大邑多狐狸。
惜君爪牙不得施，公超五里亦奚为。
奉使契丹二十八首 虏帐
苏辙（宋代）

虏帐冬住沙陀中，索羊织苇称行宫。
従官星散依冢阜，毡庐窟室欺霜风。
舂粱煮雪安得饱，击兔射鹿夸强雄。
朝廷经略穷海宇，岁遗缯絮消顽凶。
我来致命适寒苦，积雪向日坚不融。
联翩岁旦有来使，屈指已复过奚封。
礼成即日卷庐帐，钓鱼射鹅沧海东。
秋山既罢复来此，往返岁岁如旋蓬。
弯弓射猎本天性，拱手朝会愁心胸。
甘心五饵堕吾术，势类畜鸟游樊笼。
祥符圣人会天意，至今燕赵常耕农。
尔曹饮食自谓得，岂识图霸先和戎！
乙巳三月十五日监察御史王东溪节宿戒方回万
方回（元代）

三月晴过半月春，真成好景与良辰。
簪花骑马多游女，掷果呼猿不畏人。
湖山行乐有心赏，天地太平无战尘。
两纪逃名作閒客，乐哉七十九年身。
浙江有感
王回（宋代）

候潮门外浙江西，曾忆浮舟自此归。
万古波涛今日是，一身踪迹昔人非。
愁侵壮齿头先白，泪入秋风眼易眵。
日暮彷徨不能去，连堤疏柳更依依。
再巡道永留别
戴叔伦（唐代）

鬓下初惊白发时，更逢离别助秋悲。

从今不学四方事，已共家人海上期。
酒中十咏。酒床
皮日休（唐代）

糟床带松节，酒腻肥如羜.滴滴连有声，空疑杜康语。

开眉既压后，染指偷尝处。自此得公田，不过浑种黍。
陪晦翁登妙高峰一首
王阮（宋代）

千崖盘屈曲，一塔矗空蒙。
它处只山好，此中兼水洪。
纵观疑犯斗，飞上觉凌风。
常恨天难近，今朝路已通。
落梅二首
邓肃（宋代）

飘零不用叹春工，风味端期鼎鼐中。
欲揽阳和归宇宙，何妨飞舞作先锋。
杂曲歌辞·浩歌行
白居易（唐代）

天长地久无终毕，昨夜今朝又明日。
鬓发苍浪牙齿疏，不觉身年四十七。
前去五十有几年，把镜照面心茫然。
既无长绳系白日，又无大药驻朱颜。
朱颜日渐不如故，青史功名在何处。
欲留年少待富贵，富贵不来年少去。
去复去兮如长河，东流赴海无回波。
贤愚贵贱同归尽，北邙冢墓高嵯峨。
古来如此非独我，未死有酒且酣歌。
颜回短命伯夷饿，我今所得亦已多。
功名富贵须待命，命若不来知奈何。
潘大卿挽词
楼钥（宋代）

直上青云不作难，壮年何事挂衣冠。
功名已矣乘时望，风节翘衣见岁寒。
鸿去冥冥矰不到，蝶飞栩栩梦惊残。
伤心耆老今无有，留得遗编向后看。
黔山杂吟 其一
曹楙坚（清代）

南出蛾螂塘，记险从此始。山脉悉联络，形若臂使指。

又如骏马足，一逸不能止。峭根拔地生，危峰倚天起。

光含朝暾红，气积暮烟紫。云开壁面削，雨过翠骨洗。

行人望不见，下马秋色里。
次韵王君北都偶成三首
苏辙（宋代）

河转金堤近，天高魏阙新。
千夫奉儒将，百兽伏麒麟。
校猎沙场奉，谈兵玉帐春。
关南知不远，谁试问蕃邻。
天宝乱已定，河壖兵更多。
故城埋白骨，遗俗喜长戈。
卧兽常思肉，奔鲸不受罗。
纵横竟安在，唯见冢嵯峨。
禁御封金殿，清河贯石门。
时平馀古木，兵散有空屯。
形胜山围阔，蕃宣海内尊。
川原不论顷，云梦可胜吞。
闻诵法华经歌
修雅（唐代）

山色沈沈，松烟羃羃。空林之下，盘陀之石。石上有僧，结跏横膝。

诵白莲经，从旦至夕。左之右之，虎迹狼迹。十片五片，异花狼籍。

偶然相见，未深相识。知是古之人，今之人？是昙彦，是昙翼？

我闻此经有深旨，觉帝称之有妙义。合目冥心子细听，醍醐滴入焦肠里。

佛之意兮祖之髓，我之心兮经之旨。可怜弹指及举手，不达目前今正是。

大矣哉！甚奇特。空王要使群生得，光辉一万八千土。

土土皆作黄金色，四生六道一光中。狂夫犹自问弥勒，我亦当年学空寂。

一得无心便休息，今日亲闻诵此经。始觉驴乘匪端的，我亦当年不出户。

不欲红尘沾步武，今日亲闻诵此经。始觉行行皆宝所，我亦当年爱吟咏。

将谓冥搜乱神定，今日亲闻诵此经。何妨笔砚资真性，我亦当年狎儿戏。

将谓光阴半虚弃，今日亲闻诵此经。始觉聚沙非小事，我昔曾游山与水。

将谓他山非故里，今日亲闻诵此经。始觉山河无寸地，我昔心猿未调伏。

常将金锁虚拘束，今日亲闻诵此经。始觉无物为拳拲，师诵此经经一字。

字字烂嚼醍醐味，醍醐之味珍且美。不在唇，不在齿，只在劳生方寸里。

师诵此经经一句，句句白牛亲动步，白牛之步疾如风。

不在西，不在东，只在浮生日用中，日用不知一何苦。

酒之肠，饭之腑，长者扬声唤不回。何异聋，何异瞽，世人之耳非不聪，耳聪特向经中聋。

世人之目非不明，目明特向经中盲。合聪不聪，合明不明。

辘轳上下，浪死虚生。世人纵识师之音，谁人能识师之心。

世人纵识师之形，谁人能识师之名。师名医王行佛令，来与众生治心病。

能使迷者醒，狂者定，垢者净，邪者正，凡者圣，如是则非但天恭敬。

人恭敬，亦合龙赞咏。鬼赞咏，佛赞咏，岂得背觉合尘之徒，不稽首而归命。
古寺钟
弘历（清代）

閒云锁屋荣，贤劫几番更。如是幻常示，无殊喧寂鸣。

蒲牢犹蜿蜒，苔篆已纵横。待扣空留意，何人为发鲸。
题高城雪堂
祝勋（宋代）

筑室烟霞窟，门开紫翠堆。
真成云挽住，不为景催回。
山月窥檐入，溪风掠坐来。
炉薰兼茗饮，净拂绿琴埃。
秋望
陈凤昌（清代）

柳老西风作意骄，惊蝉强自抱疏条。天连白草横残垒，日落青空涌暮潮。

八百孤寒同骨肉，万千黎庶望星轺。不知更有春来否，满眼秋光太寂寥。
辕固
刘克庄（宋代）

非窦太皇崇老子，呵公孙子诧周公。
汉廷可是无骁勇，刺彘须烦九十翁。
岁暮吟 其一
邵雍（宋代）

此情人不知，亦尝叹迟暮。虽则叹迟暮，奈何难分付。
杂题
陆游（宋代）

松肪酿酒石根醉，槲叶作衣云外行。
指点人间一长叹，秋风又到洛阳城。
送郑彦能宣德知福昌县
黄庭坚（宋代）

往时河北盗横行，白昼驱人取城郭。
唯闻不犯郑冠氏，犬卧不惊民气乐。
秖今化民作锄耰，田舍老翁百不忧。
铜章去作福昌县，山中读书民有秋。
福昌爱民如父母，当官不扰万事举。
用才之地要得人，眼中虚席十四五。
不知诸公用心许，鲁恭卓茂可人否。
予既得乌石冈西望葛坛在云霄中相去虽远山势
裘万顷（宋代）

东西知隔几牛鸣，山势绵绵若引绳。
待向冈边结茅屋，幅巾遥礼夜坛灯。
游杨氏园
王质（宋代）

幽芳秀阴似琅琊，三四牛鸣通浣花。少陵醉卧元不死，强请起来殊更佳。

向来娟娟隔秋水，谁与为期同在此。德星分野到杨家，亦有致然非偶尔。

萧萧骚骚诗韵寒，腷腷膊膊棋声乾。澎澎湃湃酒波卷，便便旋旋茶眼翻。

是日成都极炎热，此堂阴风下浓雪。谈端天地不支吾，笔下龙蛇争撇挒。

所恨江南在天末，隔天鸿雁难同飞。彭蠡洞庭隔烟水，他日岂不怀此时。

他日安得如此时，杨家壁上更重题。
陪关彦远曾彦和集龙兴寺咏隋时双鸭脚次关韵
晁补之（宋代）

风起雷塘陵上尘，雨荒苔院两株春。
楼台有迹皆余烬，草木无株尚见珍。
博士独能名玉棐，使君还许寿灵椿。
宣城此物常充贡，谁与连艘送万囷。
泉水
佚名（先秦）

毖彼泉水，亦流于淇。有怀于卫，靡日不思。娈彼诸姬，聊与之谋。
靡宿于泲，饮饯于祢，女子有行，远父母兄弟。问我诸姑，遂及伯姊。
靡宿于干，饮饯于言。载脂载舝，还车言迈。遄臻于卫，不瑕有害？
我思肥泉，兹之永叹。思须与漕，我心悠悠。驾言靡游，以写我忧。
送僧之金陵
释重顯（宋代）

胜游生末迹，杳自狎时群。
卷衲消寒木，扬帆寄断云。
曙瓶花外汲，午磬浪边闻。
别后石城月，依依远共分。
胡不归二首
高吉（宋代）

茕茕荡子妻，空房守幽独。
缠绵心绪长，吞声忍夜哭。
背灯耿孤影，香冷云幕低。
绝怜屋上乌，替人呜呜啼。
白扇白梅为思聪赋
曹义（明代）

庾岭春初动，孤山雪未消。玉人无处觅，风外暗香飘。
生查子
辛弃疾（宋代）

梅子褪花时，直与黄梅接。烟雨几曾开，一春江里活。

富贵使人忙，也有闲时节。莫作路旁花，长教人看杀。
舞曲歌辞。章和二年中（鼙舞曲）
李贺（唐代）

云萧索，风拂拂，麦芒如篲黍和粟。关中父老百领襦，

关东吏人乏诟租。健犊春耕土膏黑，菖蒲丛丛沿水脉。

殷勤为我下田鉏，百钱携赏丝桐客。游春漫光坞花白，

野林散香神降席。拜神得寿献天子，七星贯断姮娥死。
有感
华岳（宋代）

千囷未必将军喜，五斗难消令尹愁。
若使渊明逢鲁肃，折腰应到脚跟头。
寄张守仲思十首 其一
陈造（宋代）

一思交好一悲悽，楚峤吴山梦到迷。怕说万山天样远，房陵更在万山西。
东平道中赋得风中絮
谢与思（明代）

陌头杨柳花应稀，树树经风剌眼飞。每恨芬芳根并结，谁怜飘泊质元微。

河豚应节翻虚上，屯雀群喧太剧饥。糁径已惊春事晚，江湖萍梗定何依。
秋杪徐太学邀游石湖时久雨初霁回舟复雨漫成
华仲亨（明代）

公车赋罢出长安，千里还家共岁寒。别去漫挥他日泪，相逢但说旧时欢。

兰舟载酒乘秋晚，湖寺寻僧到日残。天为故人开霁色，近城风雨又漫漫。
河传
周之琦（清代）

锦浦。佳处。浣花祠宇。梅柳成行。扫眉人去，还见金井丛篁。

绕回廊。

胜游争免天涯感。衣香减。羞说缁尘染。输他仙侣，依旧莲烛分光。

赋长杨。
雨
陆游（宋代）

映空初作茧丝微，掠地俄成箭镞飞。
纸帐光迟饶晓梦，铜炉香润覆春衣。
池鱼鱍鱍随沟出，梁燕翩翩接翅归。
惟有落花吹不去，数枝红湿自相依。
游乾明分韵得山字
陈造（宋代）

一从隽轨得追攀，日日江皋倒载还。贪向诸公论友义，未容老子忆家山。

酒边鲸吸仍畴昔，笔底羊肠出险艰。莫便樽前话分袂，此心不与石俱顽。
元日七言二首
刘克庄（宋代）

久辞两禁归民伍，遥想群仙谒帝居。
少有人临雀罗者，未知谁饮兽樽欤。
向来不晓京房易，老去粗通氾胜书。
懊恼西畴春事动，渐难为国荷犂锄。
荷花池
袁宗道（明代）

绿水映红莲，莲叶何田田。身在众香国，沈醉复高眠。
再和朱朝奉见寄
释正觉（宋代）

朅来林下人，挂冠脱朝绿。
身閒道愈尊，神静碧照目。
落落我就璞，碌碌谁如玉。
欲学陶渊明，高情异浮俗。
白云无定心，青山有奇骨。
肯从莲社宾，共奏无弦曲。
佛生等一念，日劫讵延促。
倾盖同故人，道存聊一瞩。
西楼夜坐
范成大（宋代）

抗尘怀抱若为宽？绕屋蛙声亦在官。
岩桂无香秋逐晚，江鲈有在岁将寒。
文书散乱嘲痴绝，灯火凄清语夜阑。
病倦百骸非复我，但思禅板与蒲团。
侍辂院叔过山庐意行甚适夜过半乃知醉卧山中而亲友或去或留因借渊明时运暮春篇一笑 其一
牟巘（宋代）

宿戒亲友，蓐食诘朝。携幼偕往，历览江郊。鸣吭在谷，时云在霄。

灼灼桃华，青青麦苗。且行且扶，且憩且濯。桥有危蹑，湖有遐瞩。

古人惜春，常苦不足。又一月多，何如其乐。狷者隐沦，狂者咏沂。

千载彭泽，异致同归。匪怨匪荒，天趣发挥。大阮静渊，心慕以追。

暑嬉我林，夕偃我庐。或醉或逃，听客所如。林堕片月，室耿残壶。

一笑成诗，良非起予。
次范元长韵兼简郑有功博士
韩驹（宋代）

少年饶舌类丰干，老似鸣蝉不耐寒。无复酒杯同设席，几思斋钵共开单。

便从此去真差易，未有生涯良独难。樗散郑公官益冷，雪中何以继朝餐。
次韵答陈龙图述北第林泉之胜
韩琦（宋代）

老顾菟裘欲退藏，一区营宅已过杨。林泉不较为生厚，名节犹希到死香。

粗葺萧居忘湫隘，喜归陶径任荒凉。赖逢素旧时相乐，同入无何啸傲乡。
早行
张嵲（宋代）

平湖望不极，天垂作周遭。
今朝春风暴，涟漪生微涛。
高杨明远村，黄花点青皋。
可验去人远，乌鸢低作巢。
老年无戏事，即此当游遨。
浮舟不知远，但觉白日高。
烟中何处寺，孤塔冠山椒。
离骚(节选)
屈原（先秦）

帝高阳之苗裔兮，朕皇考曰伯庸。
摄提贞于孟陬兮，惟庚寅吾以降。
皇览揆余初度兮，肇锡余以嘉名：
名余曰正则兮，字余曰灵均。
纷吾既有此内美兮，又重之以修能。
扈江离与辟芷兮，纫秋兰以为佩。
汩余若将不及兮，恐年岁之不吾与。
朝搴阰之木兰兮，夕揽洲之宿莽。
日月忽其不淹兮，春与秋其代序。
惟草木之零落兮，恐美人之迟暮。
不抚壮而弃秽兮，何不改此度？
乘骐骥以驰骋兮，来吾道夫先路！
……

长太息以掩涕兮，哀民生之多艰。
余虽好修姱以鞿羁兮，謇朝谇而夕替。
既替余以蕙纕兮，又申之以揽茝。
亦余心之所善兮，虽九死其犹未悔。
怨灵修之浩荡兮，终不察夫民心。
众女嫉余之蛾眉兮，谣诼谓余以善淫。
固时俗之工巧兮，偭规矩而改错。
背绳墨以追曲兮，竞周容以为度。
忳郁邑余侘傺兮，吾独穷困乎此时也。
宁溘死以流亡兮，余不忍为此态也。
鸷鸟之不群兮，自前世而固然。
何方圜之能周兮，夫孰异道而相安？
屈心而抑志兮，忍尤而攘诟。
伏清白以死直兮，固前圣之所厚。

悔相道之不察兮，延伫乎吾将反。
回朕车以复路兮，及行迷之未远。
步余马于兰皋兮，驰椒丘且焉止息。
进不入以离尤兮，退将复修吾初服。
制芰荷以为衣兮，集芙蓉以为裳。
不吾知其亦已兮，苟余情其信芳。
高余冠之岌岌兮，长余佩之陆离。
芳与泽其杂糅兮，唯昭质其犹未亏。
忽反顾以游目兮，将往观乎四荒。
佩缤纷其繁饰兮，芳菲菲其弥章。
民生各有所乐兮，余独好修以为常。
虽体解吾犹未变兮，岂余心之可惩？
控海楼
黄衷（明代）

飞宇冠崔嵬，东南罨画开。鹤程冲雾上，鳌背带风回。

野港分航渡，晴峰卷幔来。百蛮趋剑履，稽首赞雄才。
偈颂一百五十首
释心月（宋代）

初三十一，上上大吉。
中九下七，有口挂壁。
双林傅大士儒履道冠，蒋山梁宝公剪刀曲尺，
笑倒生公台畔石。
送别祝得之
王之望（宋代）

倦游淹海上，得子意弥孰。
文彩与春秀，性情如玉温。
相从不知久，欲别更何言。
努力功名会，飞腾入帝阍。
寿张观察 其五
屈大均（明代）

生理严公在，飘零念鬓华。客情依节制，诗说爱纷葩。

勿复劳裴冕，全应作浣花。元戎驱小队，时过野人家。
赠梁任父同年
黄遵宪（清代）

寸寸山河寸寸金，侉离分裂力谁任，
杜鹃再拜忧天泪，精卫无穷填海心。
北禽
李商隐（唐代）

为恋巴江好，无辞瘴雾蒸。
纵能朝杜宇，可得值苍鹰。
石小虚填海，芦铦未破矰。
知来有乾鹊，何不向雕陵。
簇水
赵长卿（宋代）

长忆当初，是他见我心先有。一钩才下，便引得鱼儿开口。好是钩门深院，寂寞黄昏后。厮觑著、一面儿酒。

试撋就。便把我、得人意处，闵子里、施纤手。云情雨意，似十二巫山旧。更向枕前言约，许我长相守。忄欠人也，犹自眉头皱。
沁园春（寿婺州陈可齐九月九日）
姚勉（宋代）

四海中间，第一清流，惟有可齐。看平生践履，真如冰玉，雄文光焰，不涴尘埃。无佑诸贤，纷纷台省，惟有景仁招不来。狂澜倒，独中流砥柱，屹立崔嵬。

挂冠有请高哉。但清庙正需梁栋材。便撑舟野水，出航巨海，有官鼎鼐，无地楼台。制菊龄高，看萸人健，万顷秋江入寿杯。经纶了，却驭风骑气，阆苑蓬莱。
绝句漫兴九首
杜甫（唐代）

隔户杨柳弱袅袅，恰似十五女儿腰。
谓谁朝来不作意，狂风挽断最长条。

手种桃李非无主，野老墙低还似家。
恰似春风相欺得，夜来吹折数枝花。

熟知茅斋绝低小，江上燕子故来频。
衔泥点污琴书内，更接飞虫打着人。

二月已破三月来，渐老逢春能几回。
莫思身外无穷事，且尽生前有限杯。

肠断江春欲尽头，杖藜徐步立芳洲。
颠狂柳絮随风去（舞），轻薄桃花逐水流。

懒慢无堪不出村，呼儿日在掩柴门。
苍苔浊酒林中静，碧水春风野外昏。

糁径杨花铺白毡，点溪荷叶叠青钱。
笋根雉子无人见，沙上凫雏傍母眠。

舍西柔桑叶可拈，江畔细麦复纤纤。
人生几何春已夏，不放香醪如蜜甜。

眼见客愁愁不醒，无赖春色到江亭。
即遣花开深造次，便教莺语太丁宁。
题李剑秋大令劝农图
马丕瑶（清代）

催科不扰政刑清，雨后来听叱犊声。绿野无边生意满，杏花香里看春耕。
九日
葛绍体（宋代）

不管西风吹帽纱，出门闲步夕阳斜。
平湖水落苍黄处，一段风烟芦荻花。
偈颂一百零二首 其九十四
释绍昙（宋代）

蔓草系罗裙，山云笼席帽。鼓舞贺元正，石女呵呵笑。

唤作新年头佛法，赚度人不少。不唤作新年头佛法，赚度人不少。
九月登龙卧山
林亦之（宋代）

复此云山饮，吁嗟空自劳。
三回看杞菊，两度叹蓬蒿。
昨者唯伤李，如今更忆曹。
海阳真俊逸，一等野坟高。
自宣溪过早禾渡
刘过（宋代）

雨后斜阳未见晴，晓看红日报空明。
笋舆十里宣溪路，划地浓云脚里行。
南湖台三首
蒋堂（宋代）

峣榭水中央，兹为隐遁乡。
小园香寂寂，一派晓泱泱。
烟草碧弥岸，霜桃红压墙。
鸱夷倘在此，未必入沧浪。
悼忠显刘公二首 其二
刘一止（宋代）

重义何难死，知恩忍自欺。豫生真国士，南八是男儿。

天地一朝黑，风霜千岁悲。至今瞻拱木，人口胜丰碑。
水濂洞
朱熹（宋代）

水濂幽谷我来游，拂面飞泉最醒眸。一片水帘遮洞口，何人捲得上帘钩。
孟秋偕静夫子鱼尊五殷六过鸡鸣寺 其一
曹寅（清代）

遂有寻诗侣，青林引兴前。僧荒太平日，地创永康年。

香际凭高鸟，湖风浴早莲。悠然坐萧远，烟雨阅诸天。
连宵得雨应祷
袁说友（宋代）

蜀旱昔流行，皇恩念凋瘵。
饥寒乏冬酒，烹剥仰春菜。
二麦傥复失，一饱竟安在。
当春苦旱干，甘泽未沾沛。
奔走山川灵，翻覆云雨改。
连宵建瓴水，万亩轻花穗。
如渴饮得泉，如病药得瘥。
高原沃清润，热蒸蒙濯洒。
只今麦陇收，可以日月待。
喜气挂珠玉，词源拥涛濑。
自怜忧国愿，窘似生体疥。
得此霡霂益，遂入清凉界。
容我早归田，怀章东望拜。
新安吕公尚书夫人坟
徐积（宋代）

彼美新安，有水有山。有坟岿然，百五十年。爰有曾孙，赤韨朱轩。

来守兹土，以慰斯坟。扫除必躬，奉祠必亲。水毛陆产，膋牲上尊。

百物皆具，千兵骏奔。观者如堵，从者如云。心追无穷，诚通无垠。

溟漠之魄，恍惚之魂。如辟其涂，如启其门。如兴于寝，如作于室。

如出黄泉，如见白日。
许州襄城县进嘉禾合颖应制
赵秉文（金朝）

襄城城下壤歌传，驿奏嘉禾到日边。颖合周王新雨露，亩分黄帝旧山川。

太平气象联珠琲，明德馨香列豆笾。万国和同归帝治，古书愿献补遗编。
中书夜直寄赠
权德舆（唐代）

通籍在金闺，怀君百虑迷。迢迢五夜永，脉脉两心齐。

步履疲青琐，开缄倦紫泥。不堪风雨夜，转枕忆鸿妻。
平江燕张节使乐语
孙觌（宋代）

秋风猎猎卷法旌，贼垒匆匆唾手平。笑倚柁楼天上坐，卧闻鼓手地中声。

九门合遝追锋去，千里欢呼负弩迎。从此三吴传胜事，一时草木尽知名。
偈颂十首
释昙密（宋代）

岂弟张夫子，遗我径寸璧。
中有数个字，字字无人识。
湖上观钓
陈嗣良（清代）

日夕绿阴斜，波明衬晚霞。歌声清荻浦，人影杂莲花。

茶社桥边市，柴门水上家。羡他湖畔侣，垂钓作生涯。
病起荆江亭即事十首
黄庭坚（宋代）

司马丞相昔登庸，诏用元老超群公。
杨绾当朝天下喜，断碑零落卧秋风。
永遇乐（己未元夕）
吴潜（宋代）

和气熏来，这般光景，管无风雨。画栋朱甍，锦坊绣巷，娘子将嫫画。星球高挂，灯楼趱出，良夜正消增五。遨头事，牙旗铁马，且还那时鄞府。

甘泉见说，捷书频奏，渐次不烦颦鼓。双凤云间，六鳌海上，祝赞齐手舞。三呼声里，君王万寿，岁岁传柑笑语。便都把，升平旧曲，腔儿旋补。
解嘲杜鹃
释居简（宋代）

神武门头稳挂冠，至今犹颂二疏贤。试将史传从头读，不说西京有杜鹃。
赠金溎生同转兼祝六旬之庆二首 其二
张洵佳（清代）

芙蓉城外大江流，多少文澜笔底收。风雅竟能涵万派，丹铅早自定千秋。

才人好事编新语，诗鬼衔恩上选楼。我亦游梁馀赋稿，敢将鱼目混珠投。
临江仙（再和四年前遂宁所赋韵）
魏了翁（宋代）

一点阳和浑在里，时来尔许芳妍。春风吹上醉痕边。隽欢欺浅妍，清晤失佳眠。

聊把繁华开笑口，须臾雨送风般。因花识得自家天。炯然长不夜，活处欲生烟。
寿姜汉洲封君六帙双寿
范景文（明代）

夜读灵文晓弄潮，齐眉白发未飘萧。古心映物存三代，佳致移居爱六朝。

世望门高东海表，国材梓象北山桥。长春酒进还难老，蓬岛仙人近可招。
暮春感怀
吴芾（宋代）

寰区殊未定，怀抱几时宽。
倦马驱驰苦，穷猿叫啸酸。
烟深春草碧，日薄暮云寒。
岂料沧波上，经年驻玉銮。
七娘子·清香浮动到黄昏
佚名（宋代）

清香浮动到黄昏，向水边、疏影梅开尽。溪边畔，轻蕊，有如浅杏。一枝喜得东君信。风吹只怕霜侵损。更新来、插向多情鬓。寿阳妆鉴，雪肌玉莹。岭头别後微添粉。
梅花引 其一 效万俟雅言，寄淇泉学使
樊增祥（清代）

惜芳菲。弄青梅。叠损画罗金缕衣。燕双飞。燕双飞。

新睡觉来一緺云髻颓。

方空不障仙肌雪。小颦懒画蛾眉月。待郎归。待郎归。

十里绿杨，一条京兆街。
苏州白舍人寄新诗，有叹早白无儿之句，因以赠之
刘禹锡（唐代）

莫嗟华发与无儿，却是人间久远期。
雪里高山头白早，海中仙果子生迟。
于公必有高门庆，谢守何烦晓镜悲。
幸免如新分非浅，祝君长咏梦熊诗。
野航
王绂（明代）

踪迹浑无定，生涯一苇轻。自应耽野趣，无复重浮名。

汀草斜阳晚，鸥波细雨晴。不因时卖卜，那肯泊江城。
竹院晁学士挽诗 其二
韩淲（宋代）

叹息通家旧，姻连岂异乡。江南流寓久，济北老成亡。

健笔馀笺翰，高歌付酒觞。鹅湖玉溪路，无复见徜徉。
洛阳咏古（一作胡曾诗）
司空图（唐代）

石勒童年有战机，洛阳长啸倚门时。

晋朝不是王夷甫，大智何由得预知。
次韵方选部叔贤赠别
张诩（明代）

世臣分敢比山林，颜乐于今久绎寻。随柳傍花如有意，行云流水却无心。

小西湖畔波涛杳，宴乐亭前竹木森。未到朱陵天广大，休将意见测高深。
陆元德久客宜兴顷以篇什见寄岁晚怀之
欧大任（明代）

尔昨荆溪去，栖迟已数年。自称三洞长，不问五湖船。

寄橘深秋后，含椒献岁前。两乡俱作客，搔首向江天。
鉴园遣兴集句 其二
奕訢（清代）

白屋悬尘榻，情忘趣转閒。
感时空寂寞，因病纵疏顽。
窗外皆连水，墙头亦有山。
偶来松树下，新月照澄湾。
海棠春令（同官约瞻叔兄□□饮于郡圃海棠花下，遣酒代劝）
魏了翁（宋代）

东君惯得花无赖。看不尽、冶容娇态。拟傍小车来，又被轻阴绐。

阴晴长是随人改。且特地、留花相待。荣悴故寻常，生意长如海。
白鸡冠花
王令（宋代）

如飞如舞对瑶台，一顶春云若剪裁。
谁为移根蓂荚畔，玉鸡应为太平来。
九月望夜
传慧（明代）

节去愁衣薄，虫声渐近床。
偶然林下坐，早见草头霜。
寒月明如此，浮云掩不妨。
通宵照萝壁，忘却夜初长。
赠李德载二首 其一
张耒（宋代）

我家外翁天下士，欲以文章付孙子。爱君丱角已食牛，属书笔下无停字。

愿君饱读大父书，学到莫忧名不似。重教我辈见风流，更以馀波变乡里。
南定楼
晁公武（宋代）

水接荆门陆控秦，卧龙陈迹久尤新。
剑关驿外青山旧，锦里祠边碧草春。
更筑飞楼瞰泸水，拟将遗恨问洪钧。
南方已定虽饶富，北望中原正惨神。
赋戚夫人楚舞歌
李昂（唐代）

定陶城中是妾家，妾年二八颜如花。闺中歌舞未终曲，
天下死人如乱麻。汉王此地因征战，未出帘栊人已荐。
风花菡萏落辕门，云雨裴回入行殿。日夕悠悠非旧乡，
飘飘处处逐君王。闺门向里通归梦，银烛迎来在战场。
相从顾恩不雇己，何异浮萍寄深水。逐战曾迷只轮下，
随君几陷重围里。此时平楚复平齐，咸阳宫阙到关西。
珠帘夕殿闻钟磬，白日秋天忆鼓鼙。君王纵恣翻成误，
吕后由来有深妒。不奈君王容鬓衰，相存相顾能几时。
黄泉白骨不可报，雀钗翠羽从此辞。君楚歌兮妾楚舞，
脉脉相看两心苦。曲未终兮袂更扬，君流涕兮妾断肠。
已见储君归惠帝，徒留爱子付周昌。